الکساندریا اوکاسیو کورتز

الکساندریا اوکاسیو-کورتز (فونوتیکي سمبول یې /oʊˌkɑːsioʊ kɔːrˈtɛz/؛ په اسپانوي ژبه: [oˈkasjo koɾˈtes]؛ د ۱۹۸۹ کال د اکتوبر په ۱۳مه زېږېدلې) د خپل نوم له لنډیز AOC سره هم پېژندل کېږي، یوه امریکايۍ فعاله او سیاست واله ده. هغه له ۲۰۱۹ کال راهیسې د نیویارک د ۱۴مې حوزې په کنګره کې د دیموکرات ګوند په غړیتوب د متحده ایالاتو د استازې په توګه خدمت کوي. په دې سیمه کې د برانکس ختیځه برخه، په مرکزي شمال کې د کوینز ځینې برخې او د نیویارک ښارد ریکرز ټاپو شاملیږي.    

اوکاسیو- کورتز د ۲۰۱۸ کال د جون په ۲۶مه د نیویارک د ۱۴مې حوزې په کنګره کې دیموکرات ګوند په لومړنیو ټاکنو کې له بریا سره ملي پام ځانته واړوه. هغې د دیموکرات ګوند مشر جولي کراولي ته چې د ۱۰ دورو لپاره رییس پاتې شوی و ماته ورکړه، چې د ۲۰۱۸ کال په لومړنیو منځ‌مهاله ټاکنو په پراخ ډول د خورا ناهیلې کوونکې بریا په توګه پېژندل کېږي. هغه په اسانۍ سره د نوامبر په عمومي ټاکنو کې بریالۍ شوه او جمهوري غوښتونکي انتوني پاپاس ته يې ماته ورکړه. هغې د ۲۰۲۰ کال په ټاکنو کې جان کامینګز ته له ماتې ورکولو سره بیاځلي وټاکل شوه.  

اوکاسیو- کورتز په ۲۹ کلنۍ کې د امریکا په کنګره کې د تر ټولو ځوانې ښځې په توګه د متحده ایالاتو په کنګره کې خدمت کړی. هغه په ټولنیزو رسنیو کې د پام‌وړ حضور له امله د کانګرېس د نورو غړو په پرتله د خلکو ډېر پام ځانته اړولی. اوکاسیو کورتز د بوستون په پوهنتون کې د نړیوالو اړیکو او اقتصاد په برخه زده‌کړې کړې. هغه تر دې مخکې یوه فعاله وه او د ۲۰۱۸ کال په کنګره کې تر نوماندۍ مخکې يې په رستورانت کې د ندیمې/ښځینه خدمې او بارمنې/د بار د کارګرې په توګه کار کاوه.  

رشیده طالب او اوکاسیو کورتېز د امریکا د سوسیال دیموکرات لومړنۍ ښځینه غړې دي چې په کنګره کې د خدمت لپاره ټاکل شوې. هغه له یو پرمختللي پلټ‌فارم/ تګلارې څخه ملاتړ کوي چې په کارځای کې له دیموکراسۍ څخه ملاتړ، د ټولو لپاره روغتیا پالنه د وړیا زده‌کړې عامه کالج، د فېدرالي دندو تضمین، زرغون نیو ډيل (په متحده ایالاتو کې وړاندیز شوې اقتصادي برنامه، ژباړن) او د متحده ایالاتو د کډوالو او ګمرک (ICE) قانون لغوه کول په‌کې شامل دي.  

 د ژوند لومړي کلونه 
اوکاسیو کورتز د ۱۹۸۹ کال د اکتوبر په ۱۳مه په یوه کاتولیکه کورنۍ کې د نیویارک ښار په برانکس سیمه کې زېږېدلې، د بلانکااوکاسیو کورتز (د کورتز له کورني نوم سره) او سرجیو اوکاسیو-رومن لور ده، هغه د ګېبرېل په نوم یو کوچنی ورور لري. پلار يې په برانکس کې په یوه پورتوریکويي کورنۍ کې نړی ته راغی او د ودانیو یو تکړه ماهر شو؛ موريې په پورتوریکو کې نړۍ ته راغلې وه. اوکاسیو – کورتز تر ۵ کلنۍ پورې له خپلې کورنۍ سره د برانکس پارکچسټر په سیمه کې په یوه اپارتمان کې ژوند کاوه.   

اوکاسیو کورتز د یورکټاون په عالي لیسه کې زده‌کړې وکړې او په ۲۰۰۷ کال کې فارغه شوه. اوکاسیو کورتز په ښوونځي او کالج کې د «ساندي اوکازیو» په نوم یادېده. هغه په ۲۰۰۷ کال کې د اېنتل د انجنیرۍ او علومو په نړیواله ننداره کې د مایکروبیولوژي په څانګه کې د نیماتودا فایلم د الګانس چینجي (Caenorhabditis elegans) د ژوند پر دوره د انتي اوکسیدانتونو د اغېز په اړه له یوې څېړنیزې پروژې سره دویم ځای خپل کړ. د MIT لېنکولېن لابراتور د هغې د هڅو د درناوي په پار یوه کوچنۍ سیاره د هغې په نوم ونوموله: هغې په ښوونځي کې د لورنزو دزاوالا (LDZ) په نړیواله اسپانوي مؤسسه کې د ځوانانو په مقننه غونډه کې ګډون وکړ. هغه وروسته په داسې حال کې چې د بوستون په پوهنتون کې یې زده‌کړې کولې د LDZ د بهرنیو چارو وزیره شوه. اوکاسیو کورتز د جان اېف لوپز د زده‌کړو د مالي مرستې لرونکې وه. 

اوکاسیو کورتز له ښوونځي څخه تر فراغت وروسته د بستون په پوهنتون کې نوم‌لیکنه وکړه. پلار يې په ۲۰۰۸ کال کې د هغې د زده‌کړو په دویم کال د سږو د سرطان له امله ومړ. او اوکاسیو-کورتز د هغه د اموالو د حل او فصل په اوږدمهاله لانجه کې ښکېله شوه. هغې ويلي دې تجربې له هغې سره مرسته وکړه تر څو دا زده‌کړي چې د محکمو له خوا منصوب شوي وکیلان څه ډول کولی شي د یوې شتمنۍ د اداره کولو لپاره د هغو کورنیو په بیه ځانونه غني کړي چې د بیوروکراسۍ د درک لپاره مبارزه کوي. اوکاسیو-کورتز د کالج په دوران کې د متحده ایالاتو له سناتور ټېډ کېنډې سره د کارزده‌کوونکې په توګه د هغه د بهرنیو چارو او کډوالۍ اړوند مسائلو په برخه کې خدمت وکړ. هغه یادونه کوي چې «یوازې ما په اسپانوي ژبه خبرې کولې او په پایله کې – هر کله به چې دفتر ته یو وېروونکی زنګ راغی هغه زه وم چې د یوې ۱۹ یا ۲۰ کلنې ماشومې په توګه به مې تلفون ته ځواب ورکاوه، په دې اړیکو کې به یو څوک د خپل خاوند په لټه کې وو چې د ICE (د متحده ایالاتو د کډوالۍ او ګمرک ادارې) له خوا به له سړک څخه تښتول شوی و. زه هغه کس وم چې باید مې له یاد کس سره مرسته کړې وی تر څو هغه سیستم په حرکت راشي.» اوکاسیو کورتز په ۲۰۱۱ کال کې له بوستون پوهنتون څخه فارغه شوه او د نړیوالو اړیکو او اقتصاد په څانګه کې يې خپله لیسانس درجه ترلاسه کړه. 

 لومړنۍ دنده 
اوکاسیو- کورتز تر کالج وروسته بېرته برانکس ته راوګرځېده او د رسټورانت د ښځينه خدمې او بارمنې په توګه يې دنده واخیسته تر څو له خپلې مور سره چې یوه کورنۍ صفاکاره او د ښوونځي د موټر چلوونکې وه د خپل کور د توقیف په مبارزه کې مرسته وکړي. وروسته یې د بروک اوېنو پرېس په نوم د کتابونو یو شرکت بنسټ کېښود چې برانکس یې په مثبت څرک کې انځوراوه، چې اوس‌مهال له‌منځه تللی دی. اوکاسیو کورتز همداراز د اسپانيې د ملي غیر انتفاعي مؤسسې سره هم کار وکړ.   

اوکاسیو-کورتز د ۲۰۱۶ کال د لومړنیو ټاکنو په بهیر کې د برني سنډرز د ولسمشریز کمپاین د تنظموونکې په توګه کار وکړ. تر عمومي ټاکنو وروسته هغې له موټر سره ټولې امریکا ته سفر وکړ، د فلېنټ، مشیګان او د سورپوستو راک له ولاړې خوندي سیمې څخه يې په شمالي ډاکوتا کې لیدنه وکړه او له هغو کسانو سره یې خبرې وکړې چې د فلېنټ د اوبو له کړکېچ او د ډاکوتا د ځمکې لاندې پایپ لاین له لاسرسي څخه زیانمن شوي وو. هغې په یوه مرکه کې په  ۲۰۱۶ کال له سټندېنک راک څخه کتنه خپل د عطف ټکی یاد کړ او ویې ویل چې تر دې مخکې په دې باور وه چې د نوماند کېدو لپاره یوازینۍ اغېزمنه لار شتمني، ټولنیز نفوذ او قدرت ته لاس‌رسی دی. خو له شمالي ډاکوتا څخه د هغې تر لېدنې وروسته چېرته چې یې نور وليدل «د خپل ژوند هر څه چې لري د خپلې ټولنې د خوندیتوب لپاره يې له خطر سره مخ کوي» هغې الهام واخیست او د خپلې ټولنې لپاره يې په کار پيل وکړ. له شمالي ډاکوتا څخه تر لیدلو یوه ورځ وروسته يې له نوې کنګرې څخه تلفونې اړیکه ترلاسه کړه چې د پرمختلو نوماندانو د جذب په حال کې وه (ورور یې هغه د ۲۰۱۶ کال د ټاکنو تر ورځې وروسته هغې ته نوم‌لیکنه کړې وه). هغه د یوې سوسیالیستې نوماندې په توګه پرنوماندۍ، ټاکنیزو سیاستونو او د امریکا پر دیموکراتو سوسیالیستانو د یو سازمان په توګه د هغې د بېرته باوري کولو لپاره د ښار په شورا کې د جباري برېسپورټ نابریالي کمپاین ته کرېډت ورکوي.  

 ټاکنې 

 ۲۰۱۸ 
اوکاسیو- کورتز د ۲۰۱۷ کال په اپرېل کې خپلې ټاکنیزې مبازې په داسې حال کې پيل کړې، چې خلک د نیویارک ښار د يونین څلور لارې په فلټ فېکس کې د [1]ټاکو (taqueria) په رستورانت کې د بار یا څښاک د خدماتو وړاندې کولو میزونو ته انتظار وو. هغې وویل «ما د دې کمپاین د ۸۰ سلنه برخې لپاره د خوراکي توکو له کاغذي کڅوړو څخه کار واخیست چې د بار تر شا پټې شوې وې»، هغې وویل نوش جان مو. هغه له ۲۰۰۴ کال راهیسې لومړنۍ هغه کس وه چې د دیموکرات ګوند رییس جوکراولي یې په لومړنیو ټاکنو کې وننګاوه. هغه له مالي کمزورۍ سره مخ شوه او ویې ویل: «تاسو په ریښتیا نه شئ کولی له ډېرو پيسو سره لویو پيسو ته ماته ورکړئ. تاسو باید هغوی ته په بشپړ ډول د یوې بېلې لوبې له لارې ماته ورکړئ. د اوکاسیو- کورتز کمپاین ولسي ملاتړ درلود او له شرکتونو څخه بسپنه ترلاسه نه کړه. ویل کېږي چې د هغې د تبلیغاتي پوسترونو طرحې «د پخوانیو انقلابي پوسترونو له طرحو او انځورونو څخه الهام اخیستی.»  

 سرچينې 
[1] Taco یا taquería د یو ډول مکسیکويي خوړو نوم دی، ژباړن